Golf-klub

Miamiba is hívtak minket egy golf-klubba muzsikálni. Isteni utunk

volt, vártak a repülőtéren, és egy pazar, csak a felső tízezernek járó

birodalomba vittek. Elnökök, szenátorok, bankárok jártak oda,

háromszázezer dollár volt az éves belépő. Tobzódtunk az élvezetekben,

a műsorok is jól sikerültek.

Egyik nap gondoltuk, ki kéne próbálni a golfot. Ha csak körbejárunk

a golf kocsival, már az is jó, de még egy teljes ütőfelszerelést

is kaptunk. Persze először rodeó és versenyzés ment a pályán, aztán

rátértünk a golfra is.

A golfozóknak feltűnt, hogy amatőrök érkeztek, és egy nagy előkészületű

ütésem előtt odasereglettek, vajon sikerül-e elütnöm a labdát.

Láttam már a nagyoktól, hogy a jó nagy bunkójú ütővel kell ütni,

talán azzal jobban is eltalálom.

Nagy koncentráció, többször kipróbáltam az ívet, aztán ütöttem,

jó nagy erőt bele... A következő pillanatban egy másfél kilós földet,

füvestől, mindenestől a levegőbe emeltem. Szerencsére a labdát is

eltaláltam vele együtt.

A „sikeres” ütés után, a szállásunkra hazafelé, egy Rolls-Royce-t

is vezethettem, aminek olyan hosszú volt az eleje, hogy féltem, nem

tudok befordulni az utcánkba.